Beischl (Speis)

A Beischl oda Beischal (dt. Beuschel bzw. Lungenhaschee) is a Ragout aus Lunganfliagln (Beischl). Oft san aa no aundare Innarein dobei, vua oim es Heaz.

Es Beischal is a Spezialitet aus da Weana Kuchl, de wos owa aa im iwrign Östareich, in Bayern und Bähmen (pajšl) recht bekaunt is. In Westöstareich wiad aa Lüngal gsogt und in Bayern Lungl.

Es wean de Innarein vau Schlochtviechan vawendd und vau Fiisch. Aum haifigstn is owa es Koibsbeischl.

 Wias kocht wiad 
Es Beischl wiad gwoschn und in an gwiaztn Wuaznweaksud waachkocht. Nocha wiads aussagnumma und fein gschniddn. Daun mocht ma a Eibrenn, in de wos da Beischlsud gossn wiad. Daun kummt des Beischl saumt weidan Gwiazn wieda eine und wiad 30 Minutn laung kocht. Daun kummt a passiads oda fein gschniddans Gmias dozua und des gaunze wiad no a Viadlstund auf klaana Flamman kechlt. Maunchmoi wiads no mit an sauan Rahm vafeinat. Ois Beilog gibts oft Semmeknedl.

 Sunstigs 
Beischl is aa a Synonym vau Lungan. A Beischltelefon is a Stethoskop. A Rauchabeischl is a Lungankraunkheit.

 Im Netz 

 Anna Schwarzmann: Saures Lüngerl. In: SZ-Magazin Nr. 07/2011
 Benedikt Mandl: Reisespeisen: Des Kaisers Innereien. Auf: Spiegel Online vom 17. Juli 2007

Kategorie:Gericht (Essen und Trinken)
Kategorie:Österreichische Küche
Kategorie:Bayerische Küche
Kategorie:Artikel auf Wienerisch